Trebladbiller

Trebladbiller (Megalopodidae) er en liten familie av biller som inntil nylig ble regnet som en underfamilie av bladbiller (Chrysomelidae). De fleste kjente artene lever i tropene, men tre små arter er funnet i Norge. Et karakteristisk trekk er at hannene ofte har sterkt forstørrede bakbein, med tykke lår og krumme legger. Det latinske navnet betyr "storføtter".


== Utseende ==
Stort sett middelsstore (7 – 12 mm) biller, de norske artene er noe mindre. De er mørke og ofte metalliske på farge, bein, hode og brystskjold er ofte rødgule. Oversiden er kraftig punktert og dekket med fine, oppstående hår. Hodet er fremoverstrakt og noe innsnevret bak fasettøynene, slik at de har en tydelig "hals". Antennene er 11-leddete, trådformede eller sagtakkede, gjerne litt lengre enn hodet og brystskjoldet til sammen. Fasettøynene er middels store og dypt innskåret i fremkanten. Brystskjoldet (pronotum) er hvelvet, vanligvis omtrent så bredt som langt, og sterkt punktert. Sidekanten har ofte en tann i midten. Dekkvingene er mye bredere enn brystskjoldet, med tydelige "skuldre", parallellsidige. De har ikke markerte punktrekker, men er jevnt, kraftig punkterte. Beina er middels lange, bakbeina er kraftige med fortykkede lår og krumme legger. Føttene er fem-leddete, men det fjerde leddet er svært lite slik at det tilsynelatende bare er fire ledd (pseudotetramere føtter). I alle fall det tredje leddet er tolappet.


== Utbredelse ==
Av underfamiliene lever Megalopodinae bare i tropene, Palophaginae finnes bare på den sørlige halvkulen mens ospetrebladbiller finnes i alle verdensdeler.


== Levevis ==
Trebladbillene er planteetere. Larvene i underfamilien ospetrebladbiller minerer i blad, mens de i familien Palophaginae lever av pollen i hann-kongler av kransgraner (Araucariaceae).


== Systematisk inndeling ==

Ordenen biller, Coleoptera Linnaeus, 1758
Underordenen Polyphaga Emery, 1886
Gruppen (infraorden) Cucujiformia Lameere, 1938
Overfamilien trebukker og bladbiller, Chrysomeloidea Latreille, 1802 (=Phytophaga)
Familien trebladbiller, Megalopodidae
Underfamilien Megalopodinae  – ca. 340 arter fordelt på 30 slekter, tropiske
Underfamilien Palophaginae Kuschel & May, 1980  – fire arter, tre av dem i Australia
Slekten Palophagus Kuschel, 1980
Underfamilien ospetrebladbiller (Zeugophorinae) Böving & Craighead, 1931  – 55 arter i én slekt
Slekten Zeugophora Kunze, 1818. Norske arter:
Zeugophora scutellaris Suffrian, 1840
Zeugophora subspinosa (Fabricius, 1781)
Zeugophora turneri Power, 1863


== Referanser ==


== Kilder ==
G. M. Rodriguez-Mirón (2018) Checklist of the family Megalopodidae Latreille (Coleoptera: Chrysomeloidea); a synthesis of its diversity and distribution. Zootaxa 4434: 265-302 [1]


== Eksterne lenker ==
(en) trebladbiller i Encyclopedia of Life 
(en) trebladbiller i Global Biodiversity Information Facility 
(no) trebladbiller hos Artsdatabanken 
(sv) trebladbiller hos Dyntaxa 
(en) trebladbiller hos Fossilworks 
(en) trebladbiller hos ITIS 
(en) Kategori:Megalopodidae – bilder, video eller lyd på Wikimedia Commons 
Megalopodidae – detaljert informasjon på Wikispecies 
Zeugophora subspinosa, foto av K.V. Makarov:
[2]. Clytraxeloma cyanipennis:
[3]